**Tlačová správa**

|  |  |  |  |
| --- | --- | --- | --- |
| V Bratislave | Na okamžité uverejnenie | Vybavuje: | Telefónne číslo: |
| Dátum 15.8.2011 | Karola Pavlíková | 02/692 03 429, 0911 469 653 |

**Zdvihnime oponu a odstráňme bariéry prostredníctvom hudby**

***„Zdvihnime oponu“ je názov hudobnej prehliadky nevidiacich a slabozrakých interpretov. Už štvrtý ročník prehliadky organizuje Únia nevidiacich a slabozrakých Slovenska s cieľom predstaviť širokej verejnosti nevidiacich a slabozrakých spevákov a hudobníkov.***

* **Kedy?** 20.8.2011 o 17.00 h
* **Kde?** Galéria Eurovea, Pribinova 8, Bratislava

Z viac ako 28 interpretov vyberie odborná porota umelcov, ktorí sa na hudobnej prehliadke predstavia s vlastnou, ale aj prevzatou tvorbou.

„Hudobná prehliadka dáva nevidiacim a slabozrakým interpretom jedinečnú príležitosť prezentovať svoje schopnosti a umenie. Na koncerte sa predstavia jednotliví speváci, hudobníci, ale aj hudobné skupiny s rôznymi žánrami od ľudovej cez vážnu až po súčasnú modernú hudbu“, uviedol Marek Hlina, koordinátor hudobného podujatia Únie nevidiacich a slabozrakých Slovenska.

Hudobnými hosťami prehliadky budú Marián Bango, skupina NH6 a Alena Čermáková. Koncert odmoderuje nemenej známy Ján Gallovič.

Vstup na podujatie je voľný.

***Príďte sa s nami zabaviť, zdvihnime oponu a prekonajme bariéry!***

Hudobná prehliadka je súčasťou Kultúrneho leta Bratislava 2011 a finančne podujatie podporilo Ministerstvo kultúry Slovenskej republiky.

**Únia nevidiacich a slabozrakých Slovenska** je občianske združenie, ktoré združuje nevidiacich a slabozrakých občanov, ich priaznivcov, priateľov a rodičov. V súčasnosti má viac ako 4700 členov združených v 68 základných organizáciách. Svoje služby, poradenstvo a aktivity poskytuje zrakovo postihnutým ľuďom v každom kraji Slovenska.
Únia nevidiacich a slabozrakých Slovenska vznikla 7. apríla 1990.

## Kontakt:

Karola Pavlíková, tlačová referentka ÚNSS

Tel.: 02/692 03 429, 0911 469 653, e-mail: karola.pavlikova@unss.sk, [www.unss.sk](http://www.unss.sk)